b'\n_START_ARTICLE_\nDoctor Clayton\n_START_PARAGRAPH_\nPeter Joe "Doctor" Clayton (s. 19. huhtikuuta 1898, Georgia \xe2\x80\x93 k. 7. tammikuuta 1947, Chicago) oli yhdysvaltalainen blueslaulaja ja laulunkirjoittaja._NEWLINE_Clayton syntyi useimpien l\xc3\xa4hteiden mukaan Georgiassa, vaikka h\xc3\xa4n my\xc3\xb6hemmin v\xc3\xa4itti syntyneens\xc3\xa4 Afrikassa ja muuttaneensa St. Louisiin lapsena perheens\xc3\xa4 kanssa. H\xc3\xa4nell\xc3\xa4 oli nelj\xc3\xa4 lasta, ja h\xc3\xa4n ty\xc3\xb6skenteli tehtaassa St. Louisissa, jossa aloitti laulajana (h\xc3\xa4nen sanotaan osanneen my\xc3\xb6s soittaa pianoa ja ukulelea). Clayton \xc3\xa4\xc3\xa4nitti kuusi kappaletta Bluebird Recordsille vuonna 1935, mutta vain kaksi niist\xc3\xa4 on koskaan julkaistu. Vuonna 1937 h\xc3\xa4n ilmeisesti menetti perheens\xc3\xa4 tulipalossa ja alkoholisoitui. H\xc3\xa4n oli outo n\xc3\xa4ky pukeutuessaan liian isoon hattuun ja silm\xc3\xa4laseihin._NEWLINE_Clayton muutti Chicagoon yhdess\xc3\xa4 Robert Lockwood Jr:n kanssa. Siell\xc3\xa4 h\xc3\xa4n levytti vuosina 1941\xe2\x80\x931942 nelj\xc3\xa4 sessiota Bluebird ja Okeh Recordsille taustallaan pianisti Blind John Davis, kitaristi Robert Lockwood ja basisti Ransom Knowling osassa kappaleista. Kappaleiden joukossa olivat muun muassa useasti versioitu "Cheating and Lying Blues", "Pearl Harbor Blues", joka levytettiin kolme kuukautta Pearl Harborin hy\xc3\xb6kk\xc3\xa4yksen j\xc3\xa4lkeen, sek\xc3\xa4 "Moonshine Woman Blues", josta tuli listahitti vuonna 1968 B.B. Kingin esitt\xc3\xa4m\xc3\xa4n\xc3\xa4 nimell\xc3\xa4 "The Woman I Love"._NEWLINE_Claytonin viimeiset levytyssessiot olivat helmikuussa ja elokuussa 1946 pienen "Baby Doo" Castonin johtaman ryhm\xc3\xa4n kanssa. Kappaleista "Hold That Train Conductor" ja "I Need My Baby" King teki my\xc3\xb6s omat versionsa. Clayton kuoli tammikuussa 1947 tuberkuloosiin. Big Bill Broonzyn mukaan hautajaisiin osallistui vain kymmenen henke\xc3\xa4 mukaan lukien h\xc3\xa4n ja Tampa Red. Samana vuonna Sunnyland Slim levytti nimell\xc3\xa4 "Doctor Clayton\'s Buddy"._NEWLINE_\xc2\xbbWell, Doctor Clayton was the man that I used to idolize; just about everything he did I used to sing along with it for hours.\xc2\xbb_NEWLINE_(B.B. King)'